**ÚJBÓL AZ ÉLEN!**

Csapatunk a REAC Futball csapata a BLSZ I. osztályában a 12. fordulóban hazai pályán fájó vereséget szenvedett az Újpest II. csapatától. A vereség következtében az Újpest II. csapata egy ponttal megelőzött minket a tabellán és átvette a vezetést. Tudtuk azonban azt is, hogy hosszú a bajnokság és reményeink és várakozásaink szerint ez a helyzet meg fog változni. Veretlenségünk elvesztése után a 13. fordulóban idegenben a Hegyvidék SE csapatával mértük össze erőnket. A kérdés az volt a mérkőzés előtt, hogy játékosaink, hogy dolgozzák fel a múlt heti vereséget, és mennyire tudjuk régi jól bevált játékunkat játszani, ami eddig eredményre vezetett. A mérkőzésnek mi voltunk a favoritjai, de nem tudhattuk mit várhatunk pontosan. Az összecsapást, ha a vártnál nehezebben is de 1:1-es félidő után 2: 1-re nyertük meg. A találkozóra megpróbáltunk egy más taktikai felállást, több embert cseréltünk a csapatban a múlt heti összeállításhoz képest. A mérkőzés nagyszerűen kezdődött számunkra. A 4. percben Kiss Tamás baloldali beadása a 16-oson belül a hosszú ötösre érkezett, amit Lőrincz Dániel játékosunk kb. 4 méterről értékesített. Úgy gondoltuk, hogy ez egy jó alap, jó kezdés. Továbbra is mezőnyfölényben voltunk, egymás után érkeztek a kisebb lehetőségek, beadások, de valahogy nem akart megszületni a második gólunk. Ellenfelünk gyakorlatilag át se lépte a térfelünket, csak a védekezésre koncentrált. Az első félidő 25. percében jutott el ellenfelünk a kapunkig, ami rögtön helyzetet is eredményezett. Szöglet után, amelyet ellenfelünk végzett el a Hegyvidék SE játékosa fejjel kb. 5 méterről veszélyeztetett. Azt gondoltuk, hogy talán nem lesz az ellenfélnek több helyzete, de bizony jött a 28. percben az egyenlítő találat. Baloldali beadás érkezett a 11-es pont környékére a vetélytársunk játékosa, illetve a mi hátvédünk egyszerre ugrott fel fejelni. A játékvezető sípja azonban azt jelezte, hogy az ellenfelünk 11-est rúghat, mivel úgy ítélte meg a bíró sporttárs, hogy az ellenfél játékosát a mi hátvédünk fejelés közben meglökte. Véleményem szerint a 11-es az a kategória volt, ami adható volt, meg nem is. A büntetőt Scheffer Bence értékesítette. Az egyenlítő gól után a játék képe továbbra sem változott, mi támadtunk ellenfelünk védekezett, de sajnos meg kellett állapítanunk, hogy támadásaink bizony nem elég gyorsak és hatékonyak. A szünetben 1:1-es állásnál vonultunk az öltözőbe. A szünet után megpróbáltunk még nagyobb sebességre kapcsolni. Továbbra is viszonylag lassan szövögettük akcióinkat mégis komoly helyzetek alakultak ki az ellenfelünk kapuja előtt. Bizony 3-4 komoly gólszerzési lehetőséget is kihagytunk, még 3 méterről sem tudtunk a kapuba találni. Azonban a meló, mint az életben mindenhol most is meghozta gyümölcsét. A 72. percben szöglethez jutottunk, amelyet Kiss Tamás végzett el és beadását Pesti Dávid 6 méterről mellel átvette majd a kapu közepébe helyezett. A gól nagyon kellett! A mérkőzés hátralévő idejében is domináltunk, legközelebb talán a harmadik végleg megnyugtató gólhoz a 80. perc környékén jártunk amikor Kiss Tamás 23 méteres szabadrúgása a kapufa belső éléről sajnos nem a kapuba vágódott hanem a gólvonal előtt keresztbe gurult. Így az ellenfél fel tudott szabadítani. Volt a mérkőzésnek egy olyan pillanata is amikor azt hittük érvényes gólt szereztünk. A 88. percben Kasza Dani kapott egy hosszú indítást, beverekedte magát a 16-oson belülre, ahol szabálytalankodtak vele szemben. Jogos 11-es. A büntetőt Kiss Tamás magabiztosan helyezte a hálóba és szólt is a síp. Örömködtünk a lelátón, de ez a síp nem az a síp volt amire mi vártunk, számítottunk. A játékvezető kifelé ítélt szabadrúgást, mivel az új szabályok szerint amennyiben a 11-es elvégzése előtt a büntetőt lövő csapat játékosa a 16-oson belülre ér nem érvényes a gól, nem rúgatják újra, hanem az ellenfél jön szabadrúgással. Mi nem tudtuk a lelátóról megítélni, hogy a játékosunk valóban szabálytalankodott e. A maradék két percben már nem változott az eredmény és igy begyűjtöttük a három pontot. A mérkőzésen mutatott játékunkra nem tudok mást írni, minthogy volt jobb és lesz jobb is!

A mérkőzés végén a lelátón elhangzott az örök közhely, hogy bizony ezért is három pontot adnak. Akkor még nem is tudtuk, hogy milyen fontos, értékes három pont ez! Legnagyobb riválisaink ugyanis döntetlent játszottak, az Újpest II. és az Ikarus csapata egyaránt. Így mint a beszámolóm elején a címben jeleztem újból az élen vagyunk. A bajnokság ősszel még két fordulóval folytatódik. Következő ellenfelünkkel hazai pályán az Újbudai SC-Voyage csapatával mérjük össze erőnket. Ha már visszaszereztük a vezető helyet nem szeretnénk ismét átadni, ezért mindenféleképp a három pont megszerzésére fogunk törekedni.

Várjuk a következő mérkőzésünkre szurkolóinkat!

HAJRÁ REAC!

Kiss István György